Diari Oficial de la Generalitat Valenciana


Sumari del DOGV 6686, del 05-01-2012 (2011/13209)

ORDE 16/2011, de 27 de desembre, de la Conselleria de Justícia i Benestar Social, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'any 2012.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6686

Data del DOGV
:   05-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13666


Data del document
:   27-12-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 16/2011, de 27 de desembre, de la Conselleria de Justícia i Benestar Social, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'any 2012. [2011/13717]
La Llei Orgànica 5/2000, de 12 de gener, reguladora de la responsabilitat penal dels menors, atribuïx a les comunitats autònomes la competència en l'execució de les mesures adoptades pels jutges de Menors en l'exercici de la seua funció jurisdiccional, si bé contempla la possibilitat que establisquen els convenis o acords de col·laboració necessaris amb altres entitats, bé siguen públiques, de l'administració de l'Estat, local o d'altres comunitats autònomes, o privades sense ànim de lucre, per a l'exercici d'estes atribucions.
En l'àmbit de la Comunitat Valenciana, l'execució d'estes mesures correspon a la Conselleria de Justícia i Benestar Social, de conformitat amb el que disposa l'article 11 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat i l'article 21 del Decret 75 2011/, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat.
La majoria de les mesures que solen adoptar els jutges de Menors no requerix l'ingrés d'estos en un centre de reeducació. Este tipus de mesures, que s'anomenen de medi obert, permet dur a terme totes les actuacions previstes en el seu Projecte Individualitzat d'Execució sense separar els menors del seu entorn sociofamiliar, utilitzant els recursos normalitzats de l'àmbit comunitari. La seua idoneïtat per a dur a terme intervencions educatives amb menors infractors és manifesta; tant és així que la pròpia Llei Orgànica 5/2000, en l'article 7.2, disposa que les mesures d'internament han d'anar seguides, sempre i en tots els casos, d'un període de llibertat vigilada.
A través d'esta orde, es convoquen i regulen ajudes destinades a finançar programes d'atenció a menors i jóvens subjectes a alguna de les mesures judicials de medi obert previstes en l'article 7 de la Llei Orgànica 5/2000, de 12 de gener, reguladora de la responsabilitat penal dels menors.
Les presents ajudes no afecten la llibertat de competència establida en l'article 107 del Tractat de Funcionament de la Unió Europea, d'acord amb el que disposa l'article 3.4 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
En virtut d'això, i fent ús de les facultats que em conferix l'article 47.11 del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social,
ORDENE
Títol I
Ajudes
Capítol I
Objecte
Article 1. Objecte
1. L'objecte d'esta orde, és regular i convocar ajudes econòmiques destinades al sosteniment dels programes d'intervenció i reinserció social de menors i jóvens subjectes a mesures judicials de medi obert per a l'any 2012, en l'àmbit de la Comunitat Valenciana, en aplicació de la Llei Orgànica 5/2000, de 12 de gener, reguladora de la responsabilitat penal dels menors.
2. El procediment de concessió de les ajudes es realitzarà en règim de concurrència competitiva.
3. Les ajudes concedides per mitjà d'esta orde no precisen de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea.
Article 2. Conceptes subvencionats
Les ajudes econòmiques a què es referix la present orde es destinaran al pagament dels salaris i seguretat social dels professionals que intervenen en els programes i a cobrir-ne els gastos de sosteniment.
Article 3. Exclusions
Queden expressament exclosos de les ajudes previstes en esta orde els conceptes corresponents a altres exercicis econòmics, les quotes pagades per les persones físiques a les associacions o federacions i els gastos sumptuaris.
Capítol II
Beneficiaris
Article 4. Sol·licitants
Podran sol·licitar les ajudes regulades en la present orde, les entitats locals i les entitats privades sense ànim de lucre.
Article 5. Requisits de les entitats sol·licitants
1. Les entitats sol·licitants hauran de reunir, amb caràcter general, els requisits següents:
a) Estar inscrites en el Registre General dels Titulars d'Activitats, i de Servicis i Centres d'Acció Social de la Comunitat Valenciana.
Les institucions privades sense ànim de lucre: hauran d'estar legalment constituïdes i degudament inscrites en el Registre esmentat prèviament a la concessió de l'ajuda. No obstant això, si no hi estan inscrites en el moment de la sol·licitud, la corresponent Direcció Territorial Justícia i Benestar Social informarà, en la plantilla tècnica d'estudi, si els fins d'actuació de l'entitat sol·licitant s'adeqüen a l'àmbit de la subvenció sol·licitada.
Les entitats locals s'entendran registrades d'ofici, estant exceptuades d'acreditar el requisit esmentat.
b) Complir amb els requisits establits en la Llei 38/2003, de 17 de novembre, General de Subvencions.
Les entitats sol·licitants no podran estar incurses en les prohibicions que s'establixen en l'article 13, apartats 2 i 3 de la Llei 38/2003, de 17 de novembre, General de Subvencions, per a obtindre la condició de beneficiari de subvencions.
2. Les institucions privades sense ànim de lucre hauran, a més:
a) De tindre com a fi en els seus estatuts la realització d'activitats relacionades amb l'objecte d'estes ajudes.
b) D'acreditar l'estructura i capacitat suficients per a garantir el compliment dels objectius.
Article 6. Criteris de valoració de les sol·licituds
1. Les sol·licituds que reunisquen els requisits per a participar en la present convocatòria d'ajudes, seran valorades fins a un màxim de 100 punts d'acord amb els criteris de valoració següents:
a) Continuïtat: ser un programa finançat per este mateix concepte en l'exercici 2011. Este criteri es valorarà amb un màxim de 20 punts.
b) Nivell d'eficàcia: alt nivell d'eficàcia mostrat en anteriors exercicis en el desplegament i execució del programa. Este criteri es valorarà amb un màxim de 30 punts.
c) Nivell de necessitat social: ser un programa el àmbit territorial d'actuació del qual presente necessitats especials a causa de la seua problemàtica social i, en particular, del nombre de mesures judicials imposades a menors del dit àmbit en l'exercici 2011. Este criteri es valorarà amb un màxim de 20 punts.
d) Col·laboració: aquelles entitats públiques o privades sense ànim de lucre que col·laboren amb la Generalitat en el terreny de la promoció i inserció social i laboral dels menors, amb especial referència a les actuacions orientades a la prevenció de la delinqüència juvenil. Este criteri es valorarà amb un màxim de 30 punts.
2. Les subvencions es concediran només a les sol·licituds que hagen obtingut una puntuació mínima de 50 punts.
Article 7. Subcontractació de les activitats subvencionades
La subcontractació es regirà pels procediments previstos en l'article 29 de la Llei 38/2003, de 17 de novembre, General de Subvencions, i específicament en l'article 17 de la Llei 30/2007, de 30 d'octubre, de Contractes del Sector Públic, per als contractes subjectes a regulació harmonitzada, i en tot cas, d'acord amb els criteris següents:
1. Entitats locals:
Els beneficiaris podran subcontractar totalment o parcialment l'activitat subvencionada, d'acord amb el que disposa l'article 29 esmentat de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant el beneficiari, qui assumirà la total responsabilitat de l'activitat subvencionada per l'administració.
No s'entendrà com a subcontractació les actuacions realitzades per voluntaris, sempre que estes estiguen previstes en el programa sol·licitat.
Tampoc no es considerarà subcontractació la prestació de servicis per un professional, siga o no de forma continuada, quan el mode de pagament se li realitze per mitjà de factura.
2. Institucions privades sense ànim de lucre:
Les institucions privades sense ànim de lucre no podran subcontractar cap percentatge de l'activitat subvencionada.
No s'entendrà com a subcontractació la prestació de servicis per un professional, quan el mode de pagament es realitze per factura, ni les actuacions realitzades per voluntaris, sempre que estes estiguen previstes en el programa.
Capítol III
Import de les ajudes
Article 8. Criteris generals en la determinació de la quantia
El càlcul de la quantia que s'assignarà a cada programa atendrà als criteris següents:
1. Adequació dels gastos:
Només se subvencionaran els gastos realment previstos i adequats al programa. En la plantilla tècnica d'estudi que ompliran les direccions territorials podrà indicar-se, si és el cas, quins gastos dels quals se sol·licita subvenció no es consideren adequats a fi d'esta.
En el cas que se sol·licite la subvenció de programes que incloguen gastos per conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa. El percentatge esmentat podrà ser utilitzat en la justificació que s'efectuarà respecte a la subvenció concedida, si és el cas.
2. Referit a gastos de personal:
a) La retribució salarial del personal que ha de desenrotllar el programa, i que estiga en situació regular de contractació, inclosos els gastos de seguretat social. La subvenció que s'atorgue per este concepte no dependrà de la titulació de qui ocupa el lloc, sinó de la que fóra necessària per a ocupar-lo.
b) L'import màxim de l'ajuda per este concepte, a subvencionar per la Conselleria de Justícia i Benestar Social, serà el 100% del cost.
3. Referit a gastos de sosteniment, s'observaran com a criteris per a identificar el gasto i la seua quantificació: l'import màxim de l'ajuda a subvencionar per la Conselleria de Justícia i Benestar Social correspondrà a un 100 de l'import a justificar. Quan es tracte d'entitats locals, l'import màxim esmentat serà només del 65%; el restant 35%, fins a completar el 100%, haurà de ser atés per les entitats subvencionades.
Podran subvencionar-se aquells gastos que siguen necessaris per a la realització del programa, com assegurances, tributs, gastos de local, telèfon, desplaçaments, obres de reparació i semblants. Al respecte, es tindrà en compte que s'exclouran les sancions a què hi haja hagut lloc per incompliments fiscals i les quantitats corresponents a l'impost del valor afegit, en el supòsit d'estar-ne exempt del pagament.
Respecte als gastos en concepte de desplaçaments de l'equip que desenrotlle el programa, només s'observaran per a aquelles entitats el àmbit territorial d'actuació de les quals siga superior al municipal.
De la mateixa manera, podran subvencionar-se també com a sosteniment els gastos realitzats per personal que presta els seus servicis per a l'entitat de mode voluntari, i les prestacions continuades de servicis per professionals, encara que estes no cobrisquen tot el període subvencionat.
4. Agrupació de conceptes:
Si estiguera justificat per les característiques del programa, i n'hi ha proposta en este sentit de la Comissió de Valoració, podrà concedir-se la subvenció unificant els conceptes de personal i sosteniment. No obstant això, la resolució podrà indicar, respecte al personal subvencionat, el nombre mínim i titulació que ha d'atendre el programa.
5. Per instrucció interna de la Direcció General del Menor s'establiran per als programes i ajudes les quanties màximes a subvencionar.
Títol II
Procediment
Capítol I
Iniciació del procediment
Article 9. Iniciació
L'inici i tramitació del procediment s'ajustarà al que establix la present orde i, amb caràcter general, la Llei 30 1992/, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4 1999/, de 13 de gener.
Article 10. Sol·licitud
1. Les sol·licituds d'ajuda de la present convocatòria es presentaran degudament formalitzades i subscrites per qui ostente la representació legal de l'entitat titular del programa, segons el model que figura en l'annex I.
2. El model de sol·licitud conté:
- La declaració responsable del sol·licitant en què faça constar que no està incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003), i que ha complit amb l'obligació del reintegrament de subvencions que, si és el cas, se li hagueren exigit, recollit en l'apartat I de la sol·licitud.
- La declaració responsable del representant de la institució en què es faça constar que es disposa de l'estructura i capacitat suficients per a garantir el compliment dels objectius, recollit en l'apartat I de la sol·licitud.
3. Així mateix, la presentació de la sol·licitud comportarà l'autorització del sol·licitant perquè l'òrgan concedent obtinga de forma directa l'acreditació d'estar al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la llei esmentada, a través de certificats telemàtics, i en este cas, el sol·licitant no haurà d'aportar la corresponent certificació. No obstant això, el sol·licitant podrà denegar expressament el consentiment, havent de presentar en este cas els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les obligacions esmentades, n'acreditarà el compliment per mitjà de declaració responsable.
4. Els models de sol·licitud es trobaran a disposició dels sol·licitants en les direccions territorials de la Conselleria de Justícia i Benestar Social, en les Oficines PROP i en el web de la Generalitat.
Article 11. Documentació
1. La documentació presentada serà original o, si és còpia, legalitzada per notari, confrontada o compulsada.
2. La documentació a presentar, junt amb la sol·licitud correctament omplida i firmada per un representant degudament autoritzat per a això, serà la següent:
a) Per a totes les entitats, locals i privades sense ànim de lucre:
- CIF de l'entitat.
- El «Model de domiciliació bancària», que s'adjunta com a annex II, que servirà per a acreditar la titularitat del compte a través de la qual el beneficiari desitja percebre l'ajuda.
- Projecte del programa a desenrotllar, que podrà ser presentat en document a part, o omplint l'apartat D del model de sol·licitud que figura en l'annex I d'esta orde.
- Memòria del programa executat, si l'entitat va ser subvencionada per a dur-lo a terme en l'exercici de 2011, a l'empara de l'Orde 16/2010, d'1 de desembre, de la Conselleria de Justícia i Administracions Públiques, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'exercici corresponent a l'any 2011, publicada en el DOCV núm. 6413, de 09 12.2010.
- Certificats que acrediten el compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, o, si no està obligat a presentar les declaracions o documents a què es referixen les obligacions esmentades, declaració responsable, en el supòsit que hi denegue expressament el consentiment.
b) Les institucions privades sense ànim de lucre hauran de presentar, a més, la documentació següent:
- Estatuts de l'entitat, llevat que es tracte d'una entitat beneficiària de les subvencions concedides a l'empara de l'Orde 16/2010, d'1 de desembre, de la Conselleria de Justícia i Administracions Públiques, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'exercici corresponent a l'any 2011.
- Si no estiguera inscrita, sol·licitud de la inscripció en el Registre General de Titulars d'Activitats, i dels Servicis i Centres d'Acció Social de la Comunitat Valenciana.
Article 12. Lloc de presentació
1. Les sol·licituds d'ajuda formulades a l'empara de la present orde es presentaran, junt amb la documentació requerida, en el Registre de la Direcció Territorial la Conselleria de Justícia i Benestar Social de la província on es desenrotlle el programa per al qual se sol·licita la subvenció.
2. També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament regulador de la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de liberalització dels Servicis Postals.
Article 13. Terminis de presentació
El termini de presentació de sol·licituds serà un mes comptat a partir de l'endemà de la publicació d'esta orde en el Diari Oficial de la Comunitat Valenciana. Per al còmput esmentat, es tindrà en compte que el dia de finalització del termini correspondrà al mateix ordinal del dia en què s'ha publicat esta orde. Cas que no existisca l'ordinal esmentat, el termini expirarà l'últim dia del mes. Si l'últim dia fóra inhàbil, s'entendrà prorrogat el termini al dia hàbil següent.
Article 14. Esmena de la sol·licitud
1. Rebudes les sol·licituds i incoat l'expedient, les direccions territorials de la Conselleria de Justícia i Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits o no s'acompanye la documentació que resulte exigible d'acord amb esta orde, es notificarà a l'entitat interessada la causa que impedix la continuació del procediment i se la requerirà perquè, en el termini de 10 dies, esmene la falta o acompanye els documents preceptius, amb indicació que si així no ho fera, es considerarà que desistix de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això de conformitat amb el que preveu l'article 71 d'esta mateixa norma.
Esta resolució serà dictada per la persona titular de la Direcció Territorial de la Conselleria de Justícia i Benestar Social. En adoptar-se per delegació, indicarà expressament esta circumstància i es considerarà dictada per l'òrgan delegatori, fet que esgota la via administrativa.
Contra esta es podrà interposar recurs davant l'orde jurisdiccional contenciós administratiu en la forma, termini i condicions que determina la llei reguladora de la jurisdicció esmentada.
Amb caràcter previ, es podrà interposar, potestativament, i segons siga escaient, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
Capítol II
Ordenació i instrucció del procediment
Article 15. Ordenació i instrucció
1. L'ordenació i instrucció del procediment de concessió competix a les direccions territorials de la Conselleria de Justícia i Benestar Social.
2. Rebudes les sol·licituds, la Secció competent en la matèria en la Direcció Territorial corresponent les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
3. En esta fase, a la vista de la documentació que es troba en poder de l'expedient i de les obligacions que s'adquirisquen per la concessió de l'ajuda, es podran demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
Article 16. Estudi de l'expedient i la seua remissió
1. Completada la instrucció de l'expedient, es procedirà per la Secció competent en la matèria en la Direcció Territorial a elaborar les plantilles tècniques d'estudi segons el model que s'elabore per instrucció interna de la Direcció General del Menor. Este document arreplegarà les dades identificatives de l'entitat sol·licitant, dades del desenrotllament del programa en l'exercici anterior, si s'haguera realitzat, i dades de personal i d'activitats del programa que es presenta. Les plantilles seran firmades per la persona titular del Servici competent i tindran el vistiplau de la persona titular de la Direcció Territorial corresponent.
2. Si la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana, està en tràmit en el moment d'elaborar les plantilles tècnica d'estudi, la Direcció Territorial de Justícia i Benestar Social informarà si els fins d'actuació de l'entitat sol·licitant s'adeqüen a l'àmbit de la subvenció sol·licitada.
3. Es remetrà a la Direcció General del Menor còpia completa de l'expedient, la plantilla tècnica de valoració, i una relació dels sol·licitants en què s'indique el número d'expedient i la versió que s'ha assignat a les seues dades bancàries en la comptabilitat de la Generalitat.
4. Així mateix, cada Direcció Territorial de la Conselleria de Justícia i Benestar Social, com a òrgan instructor, remetrà a la Direcció General del Menor un informe en què conste que, de la informació que es troba en el seu poder, es desprén que els beneficiaris complixen tots els requisits necessaris per a accedir a les ajudes, conforme disposa l'article setze, apartat 1.B), punt b), de l'Acord de 27 de juny de 2008, del Consell, pel qual es determinen els extrems addicionals a comprovar per la Intervenció en l'exercici de la fiscalització del gasto.
Capítol III
Finalització del procediment
Article 17. Proposta
Rebut l'expedient en la Direcció General del Menor, junt amb la plantilla tècnica, serà valorat per una Comissió de Valoració que es constituirà a l'efecte i que elevarà proposta de resolució a la persona titular de la Direcció General del Menor.
Article 18. Comissió de valoració
1. La comissió de valoració estarà composta per la persona titular de la Subdirecció General del Menor, que actuarà com a president, i les persones titulars de les direccions de servici de la Direcció General de Menor, una de les quals actuarà assumint la secretaria de la comissió.
2. A la comissió de valoració esmentada podran ser convocats els tècnics de les direccions territorials i/o de la Direcció General del Menor que s'estimen oportuns.
Article 19. Resolució
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV núm. 5967, de 04.03.2009), la resolució de les sol·licituds d'ajudes a l'empara del que preveu la present orde, està delegada en la persona titular de la Direcció General del Menor.
2. El termini màxim per a tramitar, resoldre i notificar les sol·licituds sobre les ajudes recollides en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes. Si no es produïx resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, les sol·licituds esmentades podran valorar-se, resoldre's, i notificar-se, en el termini de dos mesos, comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes, caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. L'import de les subvencions concedides no podrà, aïlladament o en concurrència amb subvencions o ajudes d'altres Administracions Públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
Article 20. Recursos
Les resolucions dictades per la persona titular de la Direcció General del Menor, en adoptar-se per delegació, indicaran expressament esta circumstància, i es consideraran dictades per l'òrgan delegatori, esgotant la via administrativa.
Contra estes es podrà interposar directament recurs davant de l'orde jurisdiccional contenciós administratiu en la forma, termini, i condicions, que determina la llei reguladora de la jurisdicció esmentada. No obstant això, prèviament es podrà interposar recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Títol III
Del pagament i de la justificació de les subvencions
Article 21. Obligacions
1. Les entitats que obtinguen alguna ajuda a l'empara de la present orde, hauran de complir les obligacions generals regulades en la Llei 38/2003, de 17 de novembre, General de Subvencions, i en el Reglament de desplegament aprovat per Reial Decret 887/2006, de 21 de juliol, i de forma expressa:
1.1. De col·laboració amb la Generalitat:
a) Cooperar amb la Generalitat, en l'àmbit del programa subvencionat, atenent les instruccions de coordinació de la Conselleria de Justícia i Benestar Social a fi d'afavorir-ne la coordinació i integració en el camp del menor.
b) Donar adequada publicitat al caràcter públic de finançament de les actuacions subvencionades, fent constar explícitament, quan se'n faça difusió, que està «Subvencionada per la Conselleria de Justícia i Benestar Social» i informar els usuaris de la circumstància esmentada. De la mateixa manera, s'utilitzarà l'expressió esmentada en els documents i oficis que s'utilitzen en el desenrotllament del servici o programa subvencionat.
c) En el supòsit de programes que estiguen cofinançats amb fons finalistes del ministeri corresponent, omplir, quan així siga sol·licitat, les memòries i documents que el ministeri adés esmentat requerisca per a la tramitació o justificació que pertoquen. Les memòries i documents esmentat hauran de ser omplits en el format que siga sol·licitat per l'esmentat ministeri i podran ser sol·licitats abans o després de la resolució de la sol·licitud, tant per a presentar el projecte a realitzar, com per a justificar-ne la realització, una vegada finalitzat.
1.2. De justificació de l'exercici de l'activitat:
a) Justificar el compliment dels requisits i condicions, la realització completa de l'activitat i el compliment de la finalitat de les ajudes concedides, en el termini màxim establit en la present orde, o en les normes que s'apliquen.
b) Formalitzar adequadament els documents de seguiment tècnic i financer previstos en esta orde, o en les normes que s'apliquen.
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Justícia i Benestar Social i, en particular, per la Direcció General del Menor o de les seues unitats administratives dependents, a fi de conéixer qualsevol aspecte de l'activitat objecte de la subvenció.
Sense perjuí de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga com a objecte justificar el compliment dels requisits i condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma alliberada a la finalitat prevista, o la quantia del gasto efectuat de l'ajuda concedida.
d) Presentar una memòria de desenrotllament de les actuacions subvencionades en la Direcció Territorial de Justícia i Benestar Social corresponent, abans del 31 de gener de 2013, sempre que esta no s'haja presentat junt amb la sol·licitud per al següent exercici i estiga completa.
e) Omplir, quan així siga sol·licitat, les memòries i documents que el ministeri corresponent requerisca per a la tramitació o justificació dels fons que l'organisme esmentat destina, si és el cas, a cofinançar estos programes. Les memòries i documents esmentats podran ser sol·licitats abans o després de la sol·licitud, tant per a presentar el projecte a realitzar, com per a justificar-ne l'execució una vegada finalitzat.
1.3. Financeres:
a) No minorar, ni anul·lar, la consignació pressupostada inicialment per a l'actuació subvencionada.
b) Atendre els pagaments de les obligacions que es contrauen.
c) Reintegrar els fons percebuts, en els supòsits i condicions determinats en l'article 37 de la Llei 38/2003, de 17 de novembre, General de Subvencions.
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
e) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.
f) Sotmetre's a les actuacions de control financer que corresponen a la Intervenció General en relació amb la subvenció concedida.
g) Comunicar fefaentment a l'òrgan que concedix la subvenció, la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No transferir l'import ni usar la subvenció concedida en activitats que tinguen lloc en altres autonomies, llevat que les característiques del programa, o la resolució de concessió ho prevegen expressament, ni sufragar gastos de personal ni de sosteniment dels representants en un o més països estrangers.
2. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió de l'ajuda i, si és el cas, al reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
Article 22. Sistema de pagament
1. Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat en permeta un altre, s'aplicarà el règim general previst en l'article 47 bis del text refós de la Llei d'Hisenda Pública de la Generalitat, pels percentatges màxims disposats en esta.
Prèviament al primer pagament anticipat, haurà d'haver-se justificat la quantia concedida per la Conselleria de Justícia i Benestar Social durant l'exercici de 2011 per al mateix programa o servici si n'hi haguera; o bé, cas de no haver-se justificat esta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que escaiga. En tot cas, perquè s'actue d'esta manera serà necessari que, d'una banda, els fons a reintegrar hagen sigut efectivament alliberats per la Generalitat; i que, d'un altre, la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.
2. No obstant això, la resolució per la qual es publiquen les quanties màximes de les ajudes regulades en la present orde, especificarà el règim definitiu, que serà arreplegat en les resolucions de concessió d'ajudes.
Article 23. Garanties
1. Quan es produïsquen bestretes de pagament, el beneficiari de la subvenció estarà obligat de garantir-ne l'import. La quantia de la garantia serà per un import equivalent a la quantitat anticipada.
A estos efectes, s'entendrà per bestretes de pagament, les quantitats que siguen alliberades a favor del beneficiari amb anterioritat al fet que este justifique el gasto corresponent.
2. Queden exceptuades d'esta obligació les corporacions locals i les entitats sense ànim de lucre en les quals concórreguen les circumstàncies previstes en l'article 47 bis, apartat 3, lletra A, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.
3. L'esmentada garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat degudament reconeguda. En el cas d'aval bancari, este haurà de constituir-se amb caràcter solidari amb renúncia expressa al benefici d'excussió previst en l'article 1830 del Codi Civil.
Per a la constitució i tramitació de les garanties, caldrà ajustar-se al que disposa la Llei 30/2007, de 30 d'octubre, de Contractes del Sector Públic; el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques; i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
4. Siga quina en siga la forma triada per a formalitzar la garantia, esta haurà de depositar-se en els servicis territorials de la Conselleria d'Hisenda i Administració Pública de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la Direcció Territorial de la Conselleria de Justícia i Benestar Social, com a requisit previ i inexcusable per al pagament.
Article 24. Sistema de justificació de les ajudes i subvencions
1. La justificació del gasto de les ajudes que es concedisquen a l'empara de la present orde haurà de referir-se, com a mínim, al cost total estimat que es determinarà en la resolució de concessió.
La justificació esmentada es correspondrà sempre amb el contingut del programa subvencionat, no sent admissibles gastos d'actuacions que no estiguen específicament previstos en la descripció d'aquell. La justificació per un import menor al cost esmentat farà que es minore proporcionalment l'ajuda concedida.
La forma de justificació serà la següent:
a) En el cas d'ajudes concedides a entitats locals, la justificació esmentada es realitzarà per mitjà de la presentació davant la corresponent Direcció Territorial de Justícia i Benestar Social d'un certificat d'obligació contreta o reconeguda, o de pagament ordenat, segons model annex III, arreplegat en esta orde.
Haurà d'acreditar-se també el període treballat, nombre i titulació del personal que ha executat el programa, per mitjà dels contractes de treball o certificat emés per l'entitat local. En el supòsit de personal compartit, hauran d'indicar en quin altre programa o servici treballa, i per quin import i percentatge es justifica en altres subvencions concedides.
b) En el cas d'ajudes concedides a institucions privades sense ànim de lucre, la justificació del gasto consistirà en la presentació davant la corresponent Direcció Territorial de Justícia i Benestar Social, si és el cas, de la següent documentació acreditativa del gasto efectuat:
b.1. Relació i documents acreditatius del gasto corresponent a la nòmina dels treballadors i pagament a la Seguretat Social, segons model annex IV.
b.2. Documents i factures de la quantia del gasto efectuat en sosteniment, tot adjuntant-ne a més relació, també segons model annex IV.
b.3. Els gastos corresponents al personal voluntari es justificaran per mitjà dels rebuts acreditatius del gasto efectuat, en els quals es faran constar el nom i cognoms del voluntari, DNI o NIF i la seua firma.
b.4. El gasto efectuat amb motiu de la prestació continuada de servicis per un professional es justificarà per mitjà de la factura emesa per este. La factura esmentada haurà d'incloure la seua titulació i el concepte pel qual s'emet.
2. Totes les factures acreditatives del gasto realitzat hauran de reunir els requisits arreplegats en el Reial Decret 87/2005, de 31 de gener, pel qual es modifiquen el Reglament de l'Impost sobre el Valor Afegit, aprovat pel Reial Decret 1.624/1992, de 29 de desembre, el Reglament dels Impostos Especials, aprovat pel Reial Decret 1.165/1995, de 7 de juliol, i el Reglament pel qual es regulen les obligacions de facturació, aprovat pel Reial Decret 1.496/2003, de 28 de novembre (BOE núm. 27, d'1 de febrer de 2005).
3. Quan la resolució de concessió diferencie els conceptes de personal i sosteniment, en les justificacions parcials presentades respecte a l'ajuda concedida es podran unir, acumulant-se, les quanties corresponents a personal i sosteniment, sent prou que en el seu conjunt complisquen el percentatge requerit per a efectuar el pagament que escaiga, ajustant-se en l'última justificació que es presente el percentatge i import escaient respecte a la quantia concedida per conceptes i a justificar total, segons el que disposa la resolució de concessió.
4. En el cas que la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar.
5. Respecte a la justificació dels conceptes de sosteniment, l'entitat haurà de presentar, degudament diferenciats els gastos de manteniment del programa i activitats per conceptes (aigua, llum, telefonia, quilometratge, ...), especificant en cas de servicis compartits per altres programes o activitats els percentatges que s'imputen a este.
6. L'Administració podrà requerir dels beneficiaris de la subvenció tots els documents, factures, manaments de pagament, etc., necessaris per a justificar la quantia del gasto efectuat de l'ajuda concedida.
7. Els terminis i el sistema de justificació estaran en funció de la forma de pagament que s'establisca. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim a 31 d'octubre de 2012, i no podrà presentar-se justificacions de gasto efectuat en l'exercici de l'any 2012 després del 31 de gener de l'any 2013.
8. Excepcionalment, la Direcció General del Menor podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
9. L'entitat haurà de conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
Article 25. Denegació, desistiment sense efectes i minoració de les ajudes econòmiques
1. Podran dictar-se resolucions de denegació d'estes ajudes:
a) Per incompliment de qualsevol dels requisits establits en esta orde.
b) Per incompliment de qualsevol de les obligacions establides en l'article 21 d'esta orde, prèviament a la seua resolució.
c) Per falta d'adequació dels fins d'actuació de l'entitat sol·licitant a l'àmbit de la subvenció sol·licitada.
d) Per no disposar l'entitat de l'estructura i capacitat suficients per a garantir el compliment dels objectius.
e) Per tractar-se d'un programa que no responga específicament a les característiques expressades en esta orde.
f) Per tractar-se d'un programa que, per la seua naturalesa, siga propi d'altres organismes, sense perjuí de la necessària col·laboració per al cas de matèries concurrents.
g) Per tractar-se d'un programa per al qual ja existisca una altra orde d'ajudes específica o ja siga subvencionat, en tot o en part i per al mateix objecte, per la Conselleria de Justícia i Benestar Social.
h) Per tractar-se d'un programa la realització del qual ja estiga prou atesa per altres entitats a nivell local, provincial o comunitari.
i) Per haver-se atés altres sol·licituds amb major orde de prioritat, d'acord amb els criteris establits en esta orde, i haver-se esgotat els crèdits disponibles per a resoldre.
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Segons el que disposa l'article 19.4 de la Llei 38/2003, de 17 de novembre, General de Subvencions, quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el cost adés esmentat.
c) Per incompliment de qualsevol de les obligacions establides en l'article 21 d'esta orde.
d) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenrotllar el programa o servici, o no l'atenga per qualsevol altra circumstància, com ara baixa per malaltia sense substituir o un altre motiu, l'ajuda es minorarà proporcionalment. Queda exceptuat d'este fet el període de vacances reglamentàries, sempre que el personal es mantinga en situació de contractació, encara que no siga substituït.
e) Podrà dictar-se una resolució de minoració o desistiment sense efecte de l'ajuda a una entitat quan la falta d'ompliment de les memòries i documents que sol·licite el Ministeri de Sanitat, Política Social i Igualtat done lloc a la impossibilitat de tramitar o justificar el conveni corresponent entre la Generalitat i el ministeri esmentat. La resolució citada podrà efectuar-se encara que s'haja justificat el gasto objecte de l'ajuda i efectuat el programa subvencionat.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes, caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de la Conselleria de Justícia i Benestar Social, el dret de l'interessat al tràmit d'audiència.
6. El termini per a resoldre i notificar serà de sis mesos comptats a partir de l'inici de l'expedient.
DISPOSICIONS ADDICIONALS
Primera. Programa pressupostari
1. Les ajudes previstes en la present convocatòria s'abonaran amb càrrec al capítol IV, línia de subvenció «mesures judicials al medi obert», codi T2194000, del programa pressupostari 313.30, Menor, o el seu equivalent dels pressupostos de la Generalitat per a l'exercici 2012. El crèdit total màxim estimat al pagament d'estes ajudes en el Projecte de Pressupostos de la Generalitat per a l'exercici esmentat és de 2.435.260,00 €. La Conselleria de Justícia i Benestar Social, una vegada aprovada i publicada la Llei de Pressupostos de la Generalitat per a l'any 2012, publicarà mitjançant una resolució, les modificacions, si és el cas, respecte a la manera de pagament i de justificació i, si és el cas, quantia. No es dictarà cap resolució sobre les sol·licituds d'ajuda a l'empara d'esta, mentre no existisca crèdit adequat i suficient en l'exercici de l'any 2012.
2. Els crèdits esmentats tenen caràcter limitador i no podran concedir-se subvencions una vegada que estos s'hagen esgotat.
3. Els aspectes regulats en la present orde s'aplicaran sense perjuí de quantes normes regisquen el règim jurídic pressupostari de l'administració de la Generalitat, si la corresponent Llei de Pressupostos o la normativa aplicable establiren condicions distintes s'aplicaran les que escaiguen.
Segona. Excepcionalitat
Excepcionalment, per raons de necessitat o d'interés públic o social, la comissió de valoració podrà efectuar propostes que excedisquen dels criteris i imports màxims establits, quan concórreguen en el programa circumstàncies extraordinàries, degudament acreditades en l'expedient.
Tercera. Obligacions de la relació laboral
1. La Conselleria de Justícia i Benestar Social no assumirà obligacions que es deriven de la relació laboral del personal dels programes subvencionats, sinó que seran els titulars d'estos els qui respondran amb caràcter exclusiu.
2. Així mateix, la concessió d'una subvenció, a l'empara d'esta orde, no comportarà cap obligació per part de la Conselleria de Justícia i Benestar Social respecte a les subvencions d'exercicis posteriors.
Quarta. Subcontratació
Les entitats locals subvencionades podran subcontractar la gestió del programa només amb entitats privades sense ànim de lucre, si bé l'entitat local subvencionada serà l'única responsable davant la Conselleria de Justícia i Benestar Social, del compliment de les obligacions derivades de la subvenció concedida.
No obstant això, les subcontractacions que en data entrada en vigor de la present orde no hagen finalitzat el seu període de vigència, podran continuar fins que finalitze el període esmentat. A partir d'eixa finalització, les noves subcontractacions hauran d'ajustar-se al que disposa el paràgraf anterior.
Quinta. Annexos
A esta orde s'acompanyen els següents annexos:
- Annex I: model de sol·licitud d'ajuda de programes d'atenció a menors i jóvens amb mesures judicials al medi obert.
- Annex II: model de domiciliació bancària.
- Annex III: model certificació de justificació d'obligació contreta, o reconeguda, o de pagament ordenat de programes de mesures judicials, d'entitats locals.
- Annex IV: model de justificació de programes de mesures judicials, d'entitats privades.
DISPOSICIONS FINALS
Primera. Instruccions
S'autoritza la Secretaria Autonòmica de Justícia i la Direcció General del Menor, de la Conselleria de Justícia i Benestar Social, a elaborar les instruccions de desenrotllament d'esta orde.
Segona. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos contra la convocatòria
Contra les bases de la present convocatòria, es podrà interposar potestativament recurs de reposició davant el mateix òrgan que l'ha dictat, en el termini d'un mes a comptar de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa; o bé pot interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que hi puguen interposar qualsevol altre que estimen pertinent.
València, 27 de desembre de 2011
El conseller de Justícia i Benestar Social,
JORGE CABRÉ RICO